Na osnovu člana 72 stav 3 Zakona o penzijskom i invalidskom osiguranju ("Službeni list RCG", br. 54/03, 39/04, 79/04, 81/04 i 47/07 i "Službeni list CG", broj 79/08), Vlada Crne Gore, na sjednici od 30. aprila 2009. godine, donijela je

Uredbu o utvrđivanju dužnosti, odnosno poslova na kojima se profesionalnim vojnim licima staž osiguranja računa sa uvećanim trajanjem

Uredba je objavljena u "Službenom listu CG", br. 35/2009 od 3.6.2009. godine.

Član 1

Ovom uredbom utvrđuju se dužnosti, odnosno poslovi na kojima se profesionalnim vojnim licima staž osiguranja računa sa uvećanim trajanjem, postupak i način za njihovo utvrđivanje, kao i stepen uvećanja staža osiguranja.

Član 2

Dužnosti, odnosno poslovi profesionalnih vojnih lica kojima se svakih 12 mjeseci staža osiguranja u efektivnom trajanju, računa kao 18 mjeseci staža osiguranja su:

1) poslovi pilota, odnosno letača ili padobranca;

2) dužnosti pomorskog diverzanta u pomorskom odredu;

3) dužnosti u četi specijalnih snaga;

4) dužnosti ronioca;

5) dužnosti u rekompresionoj komori, odnosno barokomori - licima koja rade na ispitivanju i treniranju lica za odgovarajuće dužnosti u podvodnoj službi, ako na takvom ispitivanju i treniranju provedu najmanje 90 časova godišnje.

Član 3

Dužnosti, odnosno poslovi profesionalnih vojnih lica kojima se svakih 12 mjeseci staža osiguranja u efektivnom trajanju, računa kao 16 mjeseci staža osiguranja su:

1) svi poslovi elektronskog izviđanja u jedinicama za elektronsko izviđanje i svi poslovi kriptozaštite u jedinicama Vojske Crne Gore (u daljem tekstu: Vojska) i Generalštabu Vojske Crne Gore (u daljem tekstu: Generalštab),

2) obavještajni poslovi i poslovi vojne policije u jedinicama Vojske i Generalštabu.

Član 4

Profesionalnim vojnim licima koja nijesu obuhvaćena odredbama čl. 2 i 3 ove uredbe a nalaze se na dužnostima, odnosno poslovima u jedinicama Vojske svakih 12 mjeseci efektivno provedenih na dužnostima računa se kao 15 mjeseci staža osiguranja.

Član 5

Profesionalnim vojnim licima koja nijesu obuhvaćena odredbama čl. 2, 3 i 4 ove uredbe svakih 12 mjeseci efektivno provedenih na dužnosti računa se kao 14 mjeseci staža osiguranja.

Član 6

Profesionalnom vojnom licu koje je, u skladu sa zakonom, raspoređeno van Vojske na poslove na kojima se staž osiguranja računa sa uvećanim trajanjem vrijeme provedeno u vršenju tih poslova računa se u staž osiguranja sa uvećanim trajanjem, na način i u obimu kako se to vrijeme računa drugim zaposlenim koji obavljaju takve poslove.

Ukoliko je profesionalno vojno lice, u skladu sa zakonom, raspoređeno van Vojske na poslove na kojima se staž osiguranja ne računa sa uvećanim trajanjem vrijeme provedeno u vršenju tih poslova računa se u staž osiguranja sa uvećanim trajanjem u skladu sa članom 5 ove uredbe.

Član 7

Utvrđivanje dužnosti, odnosno poslova na kojima se profesionalnim vojnim licima staž osiguranja računa sa uvećanim trajanjem i stepen uvećanja staža, izvršeno je saglasno Zakonu o Vojsci Jugoslavije ("Službeni list SRJ", br. 43/94, 28/96, 44/99, 74/99, 3/02 i 37/02 i "Službeni list SCG", br. 7/05 i 44/05) i propisima donijetim na osnovu tog zakona.

Član 8

Profesionalnim vojnim licima kojima se staž osiguranja računao sa uvećanim trajanjem po dosadašnjim propisima, obezbjeđuje se ostvarivanje staža osiguranja sa uvećanim trajanjem pod uslovom da i dalje rade na dužnostima, odnosno poslovima na kojima se staž osiguranja računa sa uvećanim trajanjem utvrđen ovom uredbom.

Član 9

Ova uredba stupa na snagu osmog dana od dana objavljivanja u "Službenom listu Crne Gore".

Broj: 03-6079

Podgorica, 30. april 2009. godine

**Vlada Crne Gore**

Predsednik,

**Milo Đukanović**, s.r.